b"\n_START_ARTICLE_\nSant Joan (Llaberia)\n_START_SECTION_\nDescripci\xc3\xb3\n_START_PARAGRAPH_\nSituat al final del carrer de l'Esgl\xc3\xa9sia, al nucli de Llaberia. Esgl\xc3\xa9sia de planta rectangular i absis semicircular. Consta d'una sola nau coberta amb volta de can\xc3\xb3 dividida per dos arcs torals, que descansen sobre m\xc3\xa8nsules. L'espai de l'absis es troba delimitat per un arc triomfal; est\xc3\xa0 cobert amb volta de mitja esfera i obert amb una finestra esqueixada. Des d'aqu\xc3\xad surt una porteta que d\xc3\xb3na acc\xc3\xa9s a la sagristia i a una petita trona, ambdues afegides en una reforma del segle XVIII. En un lateral hi ha oberta una petita capella en arc de mig punt. Als peus del temple comen\xc3\xa7a una escala que condueix al nivell sobre coberta; aquesta \xc3\xa9s feta amb lloses, tapada al seu temps per una nova estructura que fa de teulada. El portal d'acc\xc3\xa9s, d'arc de mig punt adovellat, est\xc3\xa0 situat a la fa\xc3\xa7ana de migdia i al seu costat hi ha una altra finestra esqueixada. Sobre del primer hi ha una finestra amb m\xc3\xa8nsules a la part inferior, que podrien correspondre's amb les restes d'un matac\xc3\xa0. La fa\xc3\xa7ana de ponent queda rematada amb un campanar d'espadanya de dos ulls, rebaixat respecte al nivell de la coberta. L'esgl\xc3\xa9sia t\xc3\xa9 una marcada pres\xc3\xa8ncia fortificada, amb petites espitlleres obertes en tots els seus murs. El parament dels murs \xc3\xa9s de petits carreus lligats amb morter i disposats en filades regulars.\n_START_SECTION_\nHist\xc3\xb2ria\n_START_PARAGRAPH_\nEst\xc3\xa0 documentada des de l'any 1279, quan apareix anomenada en unes d\xc3\xa8cimes papals. Durant el segle XVIII va ser reformada, afegint-hi el campanar i la sagristia."